A Bizottság határozata

(1998. április 7.)

a fenvalerát hatóanyagú növényvédő szerek engedélyének visszavonásáról

(EGT vonatkozású szöveg)

(98/270/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1199/97/EK rendelettel [1] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [2] és különösen annak 6. cikk (5) bekezdésére,

mivel a legutóbb a 2230/95/EK rendelettel [3] módosított 933/94/EK bizottsági rendelet [4] megállapította a növényvédő szerek hatóanyagait és kijelölte a referens tagállamokat a 3600/92/EGK rendelet végrehajtására;

mivel a fenvalerát egyike volt a munkaprogram első szakaszába tartozó 90 hatóanyagnak, amelyeket a 91/414/EGK tanácsi irányelv [5] 8. cikkének (2) bekezdése írt elő;

mivel ezzel az anyaggal kapcsolatban a bejelentők megfelelő formában benyújtották a kijelölt referens tagállamnak a 3600/92/EGK rendelet 6. cikkének (1) bekezdése értelmében megkívánt egyes információkat ennek a hatóanyagnak a 91/414/EGK irányelv I. mellékletébe való felvételének elősegítésére;

mivel a 3600/92/EGK rendelet 6. cikke (4) bekezdésének c) pontjával összhangban a referens tagállam tájékoztatta a Bizottságot, hogy a benyújtott iratok egyike sem elégítette ki a rendelet 6. cikkének (2) és (3) bekezdésében előírt követelményeket;

mivel a rendelet 6. cikkének (5) bekezdése értelmében egyetlen tagállam sem tájékoztatta a Bizottságot arról, hogy biztosítani kívánja ennek a hatóanyagnak a 91/414/EGK irányelv I. mellékletébe való felvételét;

mivel figyelembe kell venni, hogy a munkaprogram keretében nem kerül sor ennek a hatóanyagnak az értékeléséhez szükséges teljes adatcsomag benyújtására; mivel ennek az anyagnak az értékelése és az I. mellékletbe való felvétele ebben a keretben nem lehetséges; mivel következésképpen határozatot kell hozni arra vonatkozóan, hogy az e hatóanyagot tartalmazó növényvédő szerek jelenlegi engedélyeit visszavonják;

mivel ez a határozat nem zárja ki annak a lehetőségét, hogy a fenvalerátot a jövőben a 91/414/EGK irányelv 6. cikkében az új hatóanyagokról szóló rendelkezés keretében lehessen értékelni;

mivel ez a határozat nem érinti a tagállamoknak a 91/414/EGK irányelv 4. cikke (6) bekezdésének rendelkezéseivel összhangban tett intézkedéseit, amelyek türelmi időt állapítanak a meglévő készletek megsemmisítésre, tárolásra, forgalomba hozatalára és használatára;

mivel e határozat rendelkezései összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok biztosítják:

1. hogy a fenvalerát hatóanyagú növényvédő szerekre kiadott engedélyeket e határozat keltétől számított 12 hónapon belül visszavonják;

2. hogy a határozat keltétől számítva a 91/414/EGK irányelv 8. cikk (2) bekezdésében biztosított eltérési lehetőség alapján ne adjanak ki, vagy újítsanak meg fenvalerát hatóanyagú növényvédő szerekre engedélyt.

2. cikk

Ennek a határozatnak a tagállamok a címzettjei.

Kelt Brüsszelben, 1998. április 7-én.

a Bizottság részéről

Franz Fischler

a Bizottság tagja

[1] HL L 366., 1992.12.15., 10. o.

[2] HL L 170., 1997.6.28., 19. o.

[3] HL L 107., 1994.4.28., 8. o.

[4] HL L 225., 1995.9.22., 1. o.

[5] HL L 230., 1991.8.19., 1. o.

--------------------------------------------------